હવે ખરેખર જોઈએ તો જન્મ તો મઘા નક્ષત્રમાં જ હતો, પણ એમને શ્રદ્ધા બ્રાહ્મણ પર (જેણે ગણતરીમાં ભુલ કરી છે,) પણ એમને તો એની જાણ જ નથી. સામાન્ય લોકોની માન્યતા હોય છે કે માત્ર બ્રાહ્મણો જ ધર્મ બાબત, ધાર્મીક વીધી અંગે બધું જાણતા હોય છે, બીનબ્રાહ્મણો નહીં. લોકોમાં આવી જડ માન્યતા એવાં મુળ નાખી ગઈ છે કે એ દુર થવાની કોઈ શક્યતા જણાતી નથી. હવે અહીં તો ન્યુઝીલેન્ડના સમયને ભારતના સમયમાં ફેરવવાનો પ્રશ્ન હતો, અને જે લોકોને આ જાણકારીની જરુર હતી તેઓનો તો કદાચ જન્મ પણ ન્યુઝીલેન્ડમાં હતો, છતાં ભારતનીવાસી એ બ્રાહ્મણભાઈ મઘા નક્ષત્ર વીતી ગયું છે એ નીર્ણય પર શી રીતે આવ્યા તેની કોઈ પૃચ્છા એ લોકોએ કરી હોય એમ જણાતું નથી, કેમ કે એ તો બ્રાહ્મણ!! આથી એના જોવામાં ભુલ હોઈ ન શકે, ગાંડાભાઈએ જોવામાં ભુલ કરી હશે એમ એ લોકોએ માની લીધું.